Document ID: 32010L0047

KOMMISSIONENS DIREKTIV 2010/47/EU
af 5. juli 2010
om tilpasning til den tekniske udvikling af Europa-Parlamentets og Rådets direktiv 2000/30/EF af 6. juni 2000 om syn ved vejsiden af erhvervskøretøjer, der kører på Fællesskabets område
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2000/30/EF af 6. juni 2000 om syn ved vejsiden af erhvervskøretøjer, der kører på Fællesskabets område (1), særlig artikel 8, første afsnit, og
ud fra følgende betragtninger:
(1)
Af hensyn til trafiksikkerhed, miljøbeskyttelse og loyal konkurrence er det vigtigt at sikre, at erhvervskøretøjer i drift vedligeholdes og synes hensigtsmæssigt, for at de bevarer deres trafiksikkerhedsmæssige standard, når de kører rundt i Den Europæiske Union.
(2)
De i direktiv 2000/30/EF fastlagte standarder og metoder bør tilpasses efter den tekniske udvikling og føre til bedre syn ved vejsiden i Den Europæiske Union.
(3)
For at minimere omkostningerne og fristerne for chauffører og operatører bør syn ikke vare længere end højst nødvendigt.
(4)
For at sikre overensstemmelse mellem hver enkelt synet køretøjs synsresultater, mangler og specifikke egenskaber bør der udstedes en mere standardiseret synsrapport som omhandlet i artikel 5, stk. 1.
(5)
De tekniske krav varierer efter køretøjskategori som fastlagt i lovgivningen om typegodkendelse (2). Synsrapporten bør følgelig ændres for at afspejle de forskellige køretøjskategorier.
(6)
For at gøre identifikationen af køretøjer mere pålidelig bør synsrapporten foruden køretøjets registreringsnummer indeholde køretøjets identifikationsnummer (VIN).
(7)
For at inspektørerne bedre kan opregne konstaterede mangler, bør synsrapporten indeholde en fuldstændig liste over punkter på bagsiden.
(8)
For bedre at tilpasse syn ved vejsiden til den tekniske udvikling bør der indføres synsmetoder for hvert enkelt punkt i bilag II.
(9)
Foruden punkterne vedrørende sikkerhed og miljøbeskyttelse skal synet også omfatte identifikation af køretøjet for at sikre, at der anvendes de korrekte synsforskrifter og standarder, gøre det muligt at registrere resultaterne af synet og gøre det muligt at håndhæve andre retskrav.
(10)
Foranstaltningerne i dette direktiv er i overensstemmelse med udtalelse fra Udvalget for Tilpasning til den Tekniske Udvikling af Direktiverne om Teknisk Kontrol med Motorkøretøjer og Påhængskøretøjer Dertil, der er nedsat i henhold til artikel 7 i direktiv 2009/40/EF -
VEDTAGET DETTE DIREKTIV:
Artikel 1
Bilag I og II til direktiv 2000/30/EF ændres som angivet i bilaget til nærværende direktiv.
Artikel 2
1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. januar 2012. De underretter straks Kommissionen herom.
Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale retsforskrifter, som de udsteder for at efterkomme dette direktiv.
Artikel 3
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 5. juli 2010.

Labels: 8